SKRIFTLIG FORESPØRGSEL P-3405/01

af Luigi Cocilovo (PPE-DE) til Kommissionen

(5. december 2001)

Om: Udbud D1/ASS/2001/0053

Den 10. juli 2001 offentliggjorde Kommissionen i EF-Tidende S 130/2001 en offentlig indkaldelse af udbud D1/ASS/2001/0053 vedrørende bistand og teknisk støtte til opgaver i forbindelse med aktiviteter under miljøprogrammet Life, der finansieres i de 15 medlemsstater af Den Europæiske Union og i en række ansøgerlande. I det tekniske bilag til ovennævnte udbud, punkt 1.6.c), Kriterier for udvælgelse, Sammensætning af holdet, hedder det således, at gruppelederen og den næstkommanderende såvel som andet personale med ansvar for samordning over for Kommissionen ud over aktivt kendskab til engelsk og/eller fransk i det mindste bør have passivt kendskab til det andet sprog. Disse to sprog bliver de officielle sprog i forbindelse med alle henvendelser til og fra Kommissionen.

I henhold til EF-traktatens artikel 314 og 290, der fastlægger den ordning, der skal gælde for Fællesskabets institutioner på det sproglige område gennem artikel 6 i Rådets forordning nr. 1, er der 11 officielle sprog, hvormed de europæiske institutioner skal arbejde, kommunikere, etablere forbindelser og give oplysninger om deres virksomhed, afgørelser, dokumenter og regler.

Kan Kommissionen oplyse, hvilket retsgrundlag den har for i udbuddet at anføre, at kun engelsk og fransk kan anvendes som officielle sprog i forbindelse med henvendelser til og fra Kommissionen, og om dette er i overensstemmelse med traktaterne og lovgivningen?

Udgør anvendelsen i udbuddet af engelsk og/eller fransk som de eneste officielle sprog i forbindelse med alle henvendelser til og fra Kommissionen ikke et problem med hensyn til sproglig forskelsbehandling over for en række deltagere i udbudsproceduren eller en fordrejning af det indre marked?

Kan Kommissionen give oplysninger om og fremlægge resultaterne af evalueringen af alle de ansøgere, som har deltaget i udbud D1/ASS/2001/0053 i overensstemmelse med udvælgelseskriterierne som fastlagt i det tekniske bilag til ovennævnte udbud?

Samlet svarafgivet på Kommissionens vegne af Margot Wallströmpå skriftlige forespørgsler P-3404/01, P-3405/01, P-3446/01 og P-3447/01

(26. marts 2002)

I henhold til Life-forordningen (Europa-Parlamentets og Rådets forordning (EF) nr. 1655/2000 af 17. juli 2000 om det finansielle instrument for miljøet(1)) skal 5 % af de disponible bevillinger anvendes til ledsageforanstaltninger, især for at sikre evaluering, overvågning og fremme af de aktioner, der hører under Life.

Med henblik på gennemførelsen af denne bestemmelse i forordningen har Generaldirektoratet for Miljø offentliggjort en indkaldelse af bud med referencenummeret ENV.D1/ASS/2001/0053 om teknisk bistand til opgaver i forbindelse med aktiviteter under Life-programmet (miljødelen).

Det tekniske bilag til denne udbudsbekendtgørelse fastsætter, at det udvalgte team skal dække alle EU-sprog for at gøre det muligt for dem at holde kontakt til støttemodtagerne i alle medlemsstaterne og følge de godkendte projekter på alle EU-sprogene.

For at lette kommunikationen internt i teamet og mellem teamet og Kommissionen benyttes der af praktiske årsager kun to arbejds- og kommunikationssprog (engelsk og fransk). Teamlederen og det personale, som har ansvaret for koordineringen med Kommissionen, skal ud over et aktivt kendskab til engelsk og/eller fransk have et passivt kendskab til et andet sprog. Det drejer sig om fælles arbejdssprog for medlemmerne af Life-programmets projektstyringsenhed og arbejdsdokumenterne fra denne.

Et sådant krav i forbindelse med en specifik kontrakt om teknisk bistand er ikke i modstrid med Fællesskabets sprogordning.

Det skaber heller ikke konkurrenceforvridning. Det drejer sig om at sikre kvaliteten af og sammenhængen i teamets arbejde og derigennem effektiviteten.

Desuden opfyldte tre ud af de fem modtagne bud udvælgelseskriterierne vedrørende sprog.

Resultatet af evalueringen af udvælgelseskriterierne for samtlige bud sendes direkte til det ærede medlem og Parlamentets Generalsekretariat.

(1) EFT L 192 af 28.7.2000.